༄༅།།ཨོཾ་སྭསྟི་སིདྡྷཾ།།འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།།རྒྱ་ཆེན་བློ་ཡི་སྣང་བ་སྐྱེད།།བསམ་ལས་འདས་པའི་ཡོན་ཏན་ཅན།།གསེར་ཞུན་ཉི་མ་འཆར་ཀའི་སྐུ།།འཇམ་དཔལ་མགོན་ལ་ཕྱག་འཚལ་ལོ།།གང་ཞིག་གསུང་རབ་རྣམས་ཀྱི་དོན།།གཏན་ལ་འབེབས་པར་སྨོས་ཅི་འཚལ།།འཇིག་རྟེན་ཕལ་པའི་རྣམ་གཞག་དག།བྱེད་ཀྱང་ཚིག་གི་སྦྱོར་བ་གཅེས།།དེ་སླད་སྔོན་གྱི་མཁས་པ་ཡི།།ལེགས་བཤད་འཐོར་བ་རྣམས་བསྡུས་ཤིང༌།།སྦས་པ་རྣམས་ཀྱང་ཕྱིར་ཕྱུང་ནས།།ཀུན་གྱིས་གོ་བར་བྱ་ཕྱིར་བརྩམས།།འཕྲུལ་ཡིག་སུམ་ཅུ་ཐམ་པ་ལ།།བུ་དང་འདོགས་རྣམས་བཏགས་ནས་ཀྱང༌།།འཕུལ་ཡིག་མཐའ་རྟེན་སྦྱར་བ་ཡིས།།བརྗོད་པ་ཀུན་གྱི་རྟེན་དུ་འགྱུར།།ཡི་གེ་སུམ་ཅུ་བུ་ནི་བཞི།།ཡ་བཏགས་བདུན་དང་ར་བཏགས་བཅུ།།དེ་བཞིན་འོག་ཏུ་ལ་བཏགས་དྲུག།ཝ་བཏགས་རྣམ་པ་བཅུ་གཉིས་དང༌།།ར་ལ་བཏགས་པ་བཅུ་གསུམ་དང༌།།ལ་ལ་བཏགས་པ་བཅུ་དང་ནི།།ས་ལ་བཏགས་པ་བཅུ་གཉིས་དང༌།།འཕུལ་ཡིག་ལྔ་དང་མཐའ་རྟེན་བཅུ།།སྟེང་འོག་དག་གི་ཡི་གེ་ལ།།གཉིས་ཀ་ཡིན་དང་གཉིས་ཀ་མིན།།སྟེང་ཡིག་ཡིན་ནའང་འོག་ཡིག་མིན།།འོག་ཡིག་ཡིན་ནའང་སྟེང་ཡིག་ནི།།མིན་པ་ཞེས་བྱའི་མུ་བཞི་སྟེ།།རིམ་པས་ཀ་ཆ་ས་ཅ་བཞིན།།འཕུལ་ཡིག་དང་ནི་མཐའ་རྟེན་ལ།།གཉིས་ཀ་ཡིན་དང་གཉིས་ཀ་མིན།།མཐའ་རྟེན་ཡིན་ནའང་འཕུལ་ཡིག་ནི།།མིན་པ་ཞེས་བྱའི་མུ་གསུམ་སྟེ།།ག་དང་ཁ་དང་ང་བཞིན་ནོ།།སྡེབ་སྦྱོར་ཡིད་བཞིན་ནོར་བུ་ལས་སྤྱིའི་སྡོམ་ཚིག་གསལ་བར་བསྟན་པའི་རབ་ཏུ་བྱེད་པ་སྟེ་དང་པོའོ།།།།